આશરે સવા બસો વર્ષ પૂર્વેની આ વાત છે. વડતાલનો વિખ્યાત લૂંટારો જોબનપગી શ્રીજીની ભક્તિના રંગે રંગાઈને સત્સંગી બન્યો નહોતો તે પૂર્વેની આ કથા છે. જોબને જાણ્યું કે સ્વામિનારાયણ ડભાણમાં મોટો યજ્ઞ કરે છે, તેથી કચ્છ-કાઠિયાવાડના મુલકમાંથી ઘણાં કાઠિયાવાડી ઘોડા આવશે, તેમજ દેશપરદેશથી હજારો માણસોનો સંઘ આવશે. આપણે સહુ સાગરિતોનો સાથ લઈ ત્યાં જઈ આપણી કળા (ચોર્યકળા) અજમાવીએ. આમ વિચારી પોતાના ભાઈ, ભત્રીજા અને મંડળના મુખીઓને બોલાવી જોબનપગીએ વડતાલમાં નારાયણગિરિજીના મઠમાં મંત્રણાઓ શરૂ કરી.